**Felmérőajánló**

A hittanoktatás egyházunkban iskolai és gyülekezeti keretek között folyik. A tantermi hittanóra lehet református vagy más fenntartású intézményben. A felkészült hittanoktatók heti egy vagy két órában tartják a tanórákat. A hittanóra felépítése egészen biztosan függ a hittanoktató egyéniségétől. Az órán nem csupán a bibliai történetek elmondása történik különféle módszerekkel, hanem megjelenik az imádság, az ének, a játék, a beszélgetés és nem utolsó sorban a számonkérés. Az óra elején kell, hogy legyen visszajelzés az előző tanóra tananyagából. A tanmenetnek megfelelően az összefoglalások alkalmával több tananyag áttekintése történik. Ezután iskolától, pedagógustól függően következik a számonkérés. Elmondások alapján, több hittanoktató játékos számonkérést alkalmaz. Ez elfogadható ott, ahol a heti egy órás tanmeneteket alkalmazzák. Az egyházi iskolákban, ahol heti két órában tanítanak, ahol helyben alkalmazott hittanoktatókat foglalkoztatnak, ahol a hittan egy tantárgy a többi között, ott szükséges számon kérő dolgozatok megíratása.

Gyakorló tanítók, tanárok találkoznak a tankönyvírók által ajánlott témazáró, félévi és év végi dolgozatokkal. Ezeket vagy teljes mértékben, vagy részben használják is, esetleg a sajátosságaikhoz igazítják. Ez a cél motivált bennünket, hogy elkészüljön a református hittankönyvekhez évfolyamonként egy-egy témazáró dolgozat.

Az RPI honlapján elérhető az állami és az egyházi iskolák számára ajánlott tanmenet. Az egyik heti 1, míg a másik heti 2 órára tervez, ezeket figyelembe véve készülnek évfolyamonkénti összeállítások. Minden feladat külön is elérhető a feladatbankban, a már ismert útvonalakon, keresőkön keresztül. A felmérők szerkeszthetők, letölthetők, esetleg egyéni követelményekhez igazíthatók. Az összeállított feladatlapokban a minimális követelmények mindenképpen helyet kapnak. Szükséges, hogy olyan alapinformációkat sajátítsanak el a tanulók, amelyekre a következő tanév anyaga épül, vagy előkerül az elkövetkező években. A felmérők témaköröknek megfelelően kerültek összeállításra. A tanév végi dolgozatban az évfolyamon tanult legfontosabb ismeretek számonkérése történik meg. Különféle feladattípusok találhatók a dolgozatokban, a feladatok nehézségi foka pedig különböző. Fontos, hogy megtalálható legyen benne olyan feladat is, nem is kevés, amit minden gyermek meg tud oldani. Minden témakörnél háromféle dolgozatot állítunk össze: könnyű, átlagos, nehéz. Ezekből a fokozatokból kiválasztható a csoportnak megfelelő témazáró. Az osztályban differenciálva is írathatók a dolgozatok. Lehetősége van a pedagógusnak a típusonkénti ötvözésre, vagyis önállóan összeállíthatja a csoportjának megfelelő felmérőt. Ehhez nyújtunk azzal segítséget, hogy a feladatbankban minden feladat elérhető. Ebben az esetben azonban a dolgozat pontozása önállóan szerkesztendő.

Minden dolgozat végén található egy-egy keresztrejtvény. Ez olyan meggondolásból került a dolgozatok végére, hogy azok a tanulók, akik már idő előtt végeznek, a tananyaghoz kapcsolódóan foglalják el magukat. Motiválásként ajánljuk, hogy szorgalmi ötöst kapjon érte a tanuló, ha jól oldja meg ezt a plusz feladatot. Ehhez azonban csak akkor kezdhet hozzá, ha a dolgozat többi részével már készen van.

Ha a hittanoktató vállalkozik arra, hogy a feladatokból ő állítja össze a feladatsort, akkor ne maradjon ki olyan, amelyben a gyermek leírhatja érzelmeit, viszonyulását a témához, esetleg ezt rajzban fejezheti ki.

Egy országosan közölt, összeállított feladatlapban csak olyan dolog kérhető számon, ami a tankönyvben benne van. A plusz, a háttérinformáció, ami elhangzik egy órán, mindig a hittanoktatótól függ, ezért egyénileg bővítheti mindenki ezekkel a felmérőlapokat.

Minden feladatlaphoz készül javítókulcs, amely segíti a hittanoktatót a dolgozatok javításában. A javítókulcsban az is megtalálható, hogy melyik feladatot hogyan kell értékelni, mire és mennyi pont adható. A pontozás is ajánlás, amely egyénileg módosítható. A feladatbankban a javítókulcs megtalálható, azonban a pontozás nem, azok a dolgozatoknál érhetők el.

A dolgozatok végső értékelése, osztályozása összhangba kell, hogy legyen az iskola pedagógiai programjával. Minden iskolában megtalálható, a szülők számára pedig hozzáférhető az iskola honlapján az értékelések alkalmával használt százalékos beosztás. Ezek figyelembe vételével kell értékelni. Természetesen, ha egy egyházi intézményben van a hittanra vonatkozó egyéb rendelkezés, akkor azt kell figyelembe venni.

Az alábbi háromféle értékelés közül is választhatunk:

|  |  |  |  |
| --- | --- | --- | --- |
| elégtelen (1) | 0 % -34% | 0 % -44% | 0 % -49 % |
| elégséges (2) | 35 % - 55 % | 45 % - 59 % | 50 % - 63 % |
| közepes (3) | 56 % - 72 % | 60 % - 74 % | 64 % - 79 % |
| jó (4) | 73 % - 84 % | 75 % - 88 % | 80 % - 91 % |
| jeles (5) | 85 % - 100 % | 89 % - 100 % | 92 % - 100 % |

Lakitelek, 2021. 04.

Magyar Péterné szaktanácsadó